
Číslo spisu: 45998/2025
Návrh uznesenia

Mestské zastupiteľstvo mesta Trnava po prerokovaní:

1. Schvaľuje

a) predloženie žiadosti o poskytnutie nenávratného finančného príspevku za účelom realizácie projektu „ZŠ s MŠ K. Mahra - materiálne zabezpečenie a modernizácia učební“, realizovaného v rámci výzvy PSK-MIRRI-010-2024-ITI-EFRR,
b) zabezpečenie finančných prostriedkov na spolufinancovanie realizovaného projektu  „ZŠ s MŠ K. Mahra - materiálne zabezpečenie a modernizácia učební“, ktorého ciele sú v súlade s platným územným plánom mesta Trnava a platným Programom hospodárskej rozvoja a sociálneho rozvoja mesta Trnava, v maximálnej výške 58 511,22 eur (8% spolufinancovanie),
c) zabezpečenie financovania prípadných neoprávnených výdavkov projektu z rozpočtu mesta Trnava.

Dôvodová správa
Dňa 26. 6. 2025 Mesto Trnava predložilo žiadosť o nenávratný finančný príspevok v rámci výzvy na predkladanie žiadostí o nenávratný finančný príspevok (ďalej len „NFP“) na podporu rozvoja regionálneho školstva, kód výzvy PSK-MIRRI-010-2024-ITI-EFRR, vyhlásenej Ministerstvom investícií, regionálneho rozvoja a informatizácie Slovenskej republiky ako Riadiacim orgánom pre Program Slovensko 2021-2027. 
Predmetom schváleného projektu je zlepšenie rovného prístupu k inkluzívnym a kvalitným službám v oblasti vzdelávania, odbornej prípravy a celoživotného vzdelávania rozvíjaním dostupnej infraštruktúry vrátane posilňovania odolnosti pre dištančné a online vzdelávanie a odbornú prípravu. Realizáciou projektu sa zlepší kvalita vzdelávania na ZŠ s MŠ K. Mahra vďaka modernizácii kmeňových a odborných učební školy. Projekt svojou podstatou rieši aj zlepšenie prístupu k vzdelaniu i pre žiakov so špeciálnymi výchovno-vzdelávacími potrebami, deti so zdravotným postihnutím a žiakov MRK. Prostredníctvom zakúpenia moderných IKT vybavenia sa vytvorí moderný výukový priestor, podporujúci digitálne zručnosti žiakov s možnosťou prezentovať učivo interaktívne; žiaci sa budú môcť aktívne zúčastňovať výuky a umožní sa maximálne využitie IKT prostriedkov vo výučbe. 

Hlavné aktivity projektu:

1. Materiálne vybavenie a technické zabezpečenie škôl a školských zariadení - Materiálne vybavenie a technické zabezpečenie ZŠ s MŠ K. Mahra. 

Realizáciou hlavnej aktivity č. 1 Materiálne vybavenie a technické zabezpečenie ZŠ s MŠ K. Mahra bude vynovenie zastaralého materiálneho vybavenia v rámci 25 kmeňových tried základnej školy. Bude obnovené IKT vybavenie a doplnené vybavenie o interaktívne LED dotykové obrazovky so zdvíhacím mechanizmom a 4 krídlami a vizualizéry pre všetky kmeňové triedy. Zároveň v rámci tejto aktivity sú zahrnuté aj prvky materiálneho vybavenia, ktoré zabezpečí bezbariérové prekonávanie podlaží pre osoby s obmedzenom schopnosťou pohybu (vybudovanie rampy, montáž schodiskovej plošiny v interiéri a exteriéri a a tiež vybudovanie samostatného hygienického zázemia vrátane bezbariérového WC.

2. Budovanie a modernizácia učební vrátane vonkajších – Budovanie a modernizácia učební vrátane vonkajších ZŠ s MŠ K. Mahra.
Realizáciou hlavnej aktivity č. 2 sa naplní zámer projektu, ktorým je modernizovať existujúce odborné učebne cudzích jazykov a informatiky a vybudovať odborné učebne zodpovedajúce trendom kurikulárnej reformy - bádateľská učebňa, multimediálna učebňa, učebňa robotiky a vonkajšia environmentálna učebňa.

Projektom sa  podporí modernizáciu a vybudovanie nasledovných odborných učební základnej školy:

· 2 učebne informatiky

· učebňa robotiky

· 2 učebne cudzích jazykov

· multimediálna učebňa

· bádateľská prírodovedná učebňa

· vonkajšia učebňa s environmentálnym zameraním

Zároveň v rámci tejto je zahrnuté aj vybavenie kompenzačnými a didaktickými pomôckami ako prístroj detegujúci hladinu hluku a využívanie kompenzačnej pomôcky HandCubeKeys - Interaktívna programovateľná klávesnica.       

Rozpočet projektu:





 




celkové výdavky projektu (COV): 


      731 390,21 €
            
nenávratný finančný príspevok (92 % z COV):
      672 878,99 €
      
spolufinancovanie (8 % z COV): 


        58 511,22 €
        


              
Prípadné neoprávnené výdavky pre projekt, spolu s 8 %-ným spolufinancovaním celkových oprávnených výdavkov, budú hradené z rozpočtu mesta Trnava. 

